
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" № 6,  тел: (+359 2)   9401 444, факс: (+359 2) 9401 595 



				         Р Е Ш Е Н И Е 
№ РП–456–19–052
			

Днес, на 06.11.2019 г., Комисията за противодействие на корупцията и за отнемане на незаконно придобитото имущество /КПКОНПИ/ в състав:

Антоанета Цонкова - Член
Пламен Йоцов - Член 
Силвия Къдрева - Член 
          
   
   У С Т А Н О В И:

Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано по сигнал с рег. № ЦУ01/С-456/ 11.06.2019 г.
Сигналът е насочен против Владислава В. Симеонова – заместник-кмет в Община Б. и общински съветник в Общински съвет С.
В сигнала се съдържат твърдения за това, че Владислава Симеонова едновременно заема длъжностите заместник-кмет в Община Б. и общински съветник в Общински съвет С., в противоречие с разпоредбата на чл. 30, ал. 4, т. 4 от ЗМСМА.
Сигналът не е придружен с доказателства.
КПКОНПИ служебно е събрала следните писмени доказателства: трудов договор № ТД-170/11.04.2016г., решение № 0247/30.11.2015г. на Общинска избирателна комисия С., клетвен лист на Владислава В. Симеонова.
При проверката относно допустимостта на сигнала се установи, че същият не отговаря на изискванията на чл. 47, ал.1, т.3 от ЗПКОНПИ – не са посочени конкретни данни за твърдяното нарушение на ЗПКОНПИ, в т.ч. място и период на извършване на нарушението, описание на деянието и други обстоятелства, при които у било извършено. 
В тази връзка, при спазване на процедурата по чл. 30, ал. 2 от АПК, на сигналоподателите е изпратено писмо за отстраняване на констатираните нередовности, но същите не са отстранени в указания срок.
В получения отговор с вх. № ЦУ01/17752/20.08.2019 г. на КПКОНПИ се излагат твърденията в първоначалния сигнал.


От събраните в хода на административното производство доказателства Комисията установи следното от фактическа страна:


Сигналът е подаден от физически лица с посочени три имена, адрес и е подписан.
Владислава В. Симеонова, ЕГН: *** заема длъжността заместник-кмет на Община Б., считано от 11.04.2016г., съгласно трудов договор № ТД-170/11.04.2016г.
Владислава В. Симеонова е общински съветник в Общински съвет С., съгласно Решение № 0247 от 30.11.2015г. на ОИК С. и клетвен лист. 

При така установената фактическа обстановка, Комисията стигна до следните правни изводи:

Предпоставките за започване на производството за установяване на конфликт на интереси са уредени в чл. 47, ал. 1 и чл. 48, ал. 1 от ЗПКОНПИ – сигналът се подава в писмена форма и съдържа: три имена, единен граждански номер, адрес, телефон, факс и електронен адрес, дата на подаване на сигнала и подпис на подателя; имената на лицето, срещу което се подава сигнала и заеманата от него висша публична длъжност; данни за твърдяно нарушение на ЗПКОНПИ, като място и период на извършване на нарушението и описание на деянието, както и позоваване на документи или други източници, които съдържат информация, подкрепяща изложеното в сигнала. При наличието на посочените предпоставки Комисията е длъжна да започне, проведе и приключи производство, спазвайки принципа на служебното начало, съгласно чл. 9 от АПК. При липсата на предвидените в закона условия производството следва да се прекрати. 

Владислава В. Симеонова като заместник-кмет на Община Б. е лице, заемало публична длъжност по чл.3, т.8 от ЗПУКИ /отм./ и лице, заемащо висша публична длъжност по чл .6, ал.1, т.32 от ЗПКОНПИ.

Владислава В. Симеонова като общински съветник в Общински съвет С. е лице заемало публична длъжност по чл.3, т.9 от ЗПУКИ /отм./ и лице, заемащо висша публична длъжност по чл .6, ал.1, т.32 от ЗПКОНПИ.

В сигнала не се съдържат конкретни данни за твърдяно нарушение на Глава Шеста от ЗПУКИ (отм.), както и на Глава Осма от ЗПКОНПИ от Владислава В. Симеонова, в т.ч. място и период на извършване на нарушението, описание на деянието и други обстоятелства, при които е било извършено.
Наличието на данни в сигнала за нарушение на Глава Шеста от ЗПУКИ (отм.), респективно на Глава Осма от ЗПКОНПИ от лицата, заемащи висша публична длъжност, е една от предпоставките за редовност на сигнала по чл. 48, ал. 1 от ЗПКОНПИ и провеждане на производство за конфликт на интереси. 
В сигнала се излагат твърдения за евентуална несъвместимост при едновременното заемане на длъжностите заместник-кмет на Община Б. и общински съветник в Общински съвет С. от Владислава Симеонова, по която компетентна да се произнесе е Общинската избирателна комисия и органа по назначаване на лицето, предвид разпоредбата на чл. 36, ал. 4 от ЗПКОНПИ.
На основание чл. 30, ал. 6, изр. второ от ЗМСМА, компетентна да установи наличието на обстоятелствата, обуславящи несъвместимост за общински съветник и да прекрати пълномощията му, е общинската избирателна комисия. 
Орган по назначаването на заместник-кметовете в общината на основание чл. 39, ал. 1 от ЗМСМА е кметът. Следователно той е компетентния орган, установяващ наличието на обстоятелствата, обуславящи несъвместимост за заместник-кметовете.
Следователно ОИК е компетентният орган да се произнесе относно наличието на несъвместимост на Владислава Симеонова в качеството и на общински съветник, а кметът на Община Б. е компетентния орган да се произнесе относно наличието на несъвместимост по отношение на Владислава Симеонова в качеството ѝ на заместник-кмет.
При спазване на изискванията по чл. 30, ал. 2 от АПК Комисията е предоставила възможност на подателите на сигнала да отстранят нередовностите в сигнала, но в указания срок същите не са отстранени, което съгласно чл. 56, ал. 2 от АПК е основание за прекратяване на производството. 
Предвид гореизложеното, на основание чл. 27, ал. 2, във връзка с чл.56, ал.2 от АПК и чл.48, ал.1, т.3 във връзка с чл. 73 от Закона за противодействие на корупцията и за отнемане на незаконно придобитото имущество,
Комисията за противодействие на корупцията и за отнемане на незаконно придобитото имущество,


Р Е Ш И: 

ПРЕКРАТЯВА производството по сигнал с рег. № № ЦУ01/С-456/ 11.06.2019 г. против Владислава В. Симеонова, ЕГН: ***, заместник-кмет в Община Б. и общински съветник в Общински съвет С.

Препис от решението да се изпрати на Софийска градска прокуратура, с оглед преценка за реализиране на правомощията по чл. 76,  ал. 2 от ЗПКОНПИ.

С РЕШЕНИЕТО ДА БЪДЕ ЗАПОЗНАТА Дирекция „Противодействие на корупцията“.


КОМИСИЯ:
                          
	

Член:/п/ /Антоанета Цонкова/

Член: /п/ /Пламен Йоцов/

Член:/п/ /Силвия Къдрева/

